**Έκθεση της Κοινοβουλευτικής Επιτροπής Γεωργίας και Φυσικών Πόρων για το νομοσχέδιο και τους κανονισμούς του επισυνημμένου παραρτήματος**

**Παρόντες:**

Γιαννάκης Γαβριήλ, πρόεδρος Λίνος Παπαγιάννης

Χαράλαμπος Πάζαρος Ηλίας Μυριάνθους

Χρίστος Ορφανίδης Χαράλαμπος Θεοπέμπτου

Η Κοινοβουλευτική Επιτροπή Γεωργίας και Φυσικών Πόρων άρχισε την εξέταση του νομοσχεδίου που αναφέρεται στο επισυνημμένο παράρτημα σε συνεδρία της, που πραγματοποιήθηκε την 31η Μαΐου 2022, και συνέχισε την εξέτασή του από κοινού με τους κανονισμούς που αναφέρονται στο επισυνημμένο παράρτημα σε έξι συνεδρίες της, που πραγματοποιήθηκαν στο χρονικό διάστημα μεταξύ 12 Ιουλίου και 22 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Τμήματος Γεωργίας και του Ινστιτούτου Γεωργικών Ερευνών του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας, της Ιπποδρομιακής Αρχής Κύπρου, της Λέσχης Ιπποδρομιών Λευκωσίας, του Κυπριακού Συνδέσμου Εκτροφέων Ντόπιας Φυλής Βοοειδών, του Κυπριακού Συνδέσμου Εκτροφέων Αιγών Φυλής Δαμασκού, του Κυπριακού Συνδέσμου Εκτροφέων Προβάτων Φυλής Χίου και της αγροτικής οργάνωσης «Παναγροτικός». Η Παγκύπρια Εταιρεία Αιγοτρόφων-Ποιμνιοτρόφων (ΠΕΑΠ), η Παγκύπρια Οργάνωση Ποιμνιοτρόφων, η Παγκύπρια Οργάνωση Αιγοπροβατοτρόφων, η Ομάδα Αιγοπροβατοτρόφων Λεμεσού «O Ποιμένας», ο Μ-Παγκύπριος Οργανισμός Αιγοπροβατοτρόφων (Μ-ΠΟΑΙ ΛΤΔ), η Παγκύπρια Ένωση Ποιμένων, ο Παγκύπριος Οργανισμός Αγελαδοτρόφων (ΠΟΑ) Δημόσια Λτδ, η Ένωση Αγελαδοτρόφων Κύπρου, η Παγκύπρια Οργάνωση Αγελαδοτρόφων, ο Σύνδεσμος Κτηνοτρόφων Πάφου, η Ομάδα Παραγωγών Αιγοπροβατοτρόφων (ΟΠΑ) Λτδ και οι αγροτικές οργανώσεις ΠΕΚ, ΕΚΑ, «Νέα Αγροτική Κίνηση» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο πλαίσιο της εξέτασης του νομοσχεδίου και των προτεινόμενων κανονισμών παρευρέθηκαν επίσης τα μέλη της επιτροπής βουλευτές κ. Ανδρέας Πασιουρτίδης και Βαλεντίνος Φακοντής.

Σκοπός του νομοσχεδίου είναι αφενός η θέσπιση νομοθεσίας για τη ρύθμιση σε εθνικό επίπεδο διάφορων θεμάτων που προκύπτουν από την υποχρεωτική εφαρμογή της πράξης της Ευρωπαϊκής Ένωσης με τίτλο «Κανονισμός (ΕΕ) 2016/1012 του Ευρωπαϊκού Κοινοβουλίου και του Συμβουλίου της 8ης Ιουνίου 2016 σχετικά με τους ζωοτεχνικούς και γενεαλογικούς όρους για την αναπαραγωγή, το εμπόριο και την είσοδο στην Ένωση καθαρόαιμων ζώων αναπαραγωγής, υβριδικών χοίρων αναπαραγωγής και του αναπαραγωγικού υλικού τους και για την τροποποίηση του κανονισμού (ΕΕ) αριθ. 652/2014, καθώς και των Οδηγιών 89/608/ΕΟΚ και 90/425/ΕΟΚ του Συμβουλίου, και για την κατάργηση ορισμένων πράξεων στον τομέα της αναπαραγωγής ζώων (“κανονισμός για την αναπαραγωγή ζώων”)» και αφετέρου η κατάργηση του σχετικού υφιστάμενου νομοθετικού πλαισίου, ήτοι του περί Βελτίωσης των Ζώων Νόμου.

Ειδικότερα, στο νομοσχέδιο, όπως αυτό είχε αρχικά κατατεθεί, προβλέπονται κυρίως τα ακόλουθα:

1. Οι εξουσίες του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος, που ορίζεται ως η αρμόδια αρχή για σκοπούς εφαρμογής του προτεινόμενου νόμου. Στις εξουσίες αυτές περιλαμβάνονται, μεταξύ άλλων, η εξουσία αναγνώρισης κοινωνιών εκτροφής και επιχειρήσεων αναπαραγωγής, η διεξαγωγή προγραμμάτων αναπαραγωγής και η έκδοση των απαραίτητων για την εφαρμογή των διατάξεων του Κανονισμού (ΕΕ) 2016/1012 πιστοποιητικών και αδειών.
2. Η δυνατότητα του Υπουργού Γεωργίας, Αγροτικής Ανάπτυξης και Περιβάλλοντος να ορίζει επιθεωρητές για την αποτελεσματικότερη εφαρμογή του Κανονισμού (ΕΕ) 2016/1012, καθώς και οι εξουσίες τους.
3. Η δυνατότητα της αρμόδιας αρχής να επιβάλλει διοικητικές κυρώσεις για παραβάσεις των διατάξεων του προτεινόμενου νόμου ή του Κανονισμού (ΕΕ) 2016/1012 και το δικαίωμα άσκησης ιεραρχικής προσφυγής στον Υπουργό εναντίον των αποφάσεων επιβολής τέτοιων κυρώσεων.
4. Αδικήματα και ποινές.

Σκοπός των πρώτων προτεινόμενων κανονισμών, οι οποίοι εκδίδονται δυνάμει των διατάξεων του άρθρου 11 του πιο πάνω προτεινόμενου περί Αναπαραγωγής των Ζώων Νόμου, είναι η θέσπιση κανονισμών για τον καθορισμό του ύψους των τελών που αφορούν μεταξύ άλλων:

1. την αναγνώριση κοινωνιών εκτροφής και επιχειρήσεων αναπαραγωγής,
2. την έγκριση προγραμμάτων αναπαραγωγής και
3. την έκδοση ζωοτεχνικού πιστοποιητικού.

Σκοπός των δεύτερων προτεινόμενων κανονισμών, οι οποίοι εκδίδονται δυνάμει των διατάξεων του άρθρου 11 του πιο πάνω προτεινόμενου περί Αναπαραγωγής των Ζώων Νόμου, είναι η θέσπιση κανονισμών για την εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία 90/428/ΕΟΚ του Συμβουλίου της 26ης Ιουνίου 1990 σχετικά με το εμπόριο ιπποειδών που προορίζονται για αγώνες και με τους όρους συμμετοχής στους αγώνες αυτούς». Ειδικότερα, με τους εν λόγω κανονισμούς σκοπείται η απαγόρευση οποιασδήποτε διάκρισης μεταξύ των ιπποειδών που λαμβάνουν μέρος σε αγώνες λόγω της χώρας προέλευσής τους και ο καθορισμός συγκεκριμένων περιπτώσεων αγώνων/διοργανώσεων για τις οποίες κατά παρέκκλιση οι διοργανωτές εξαιρούνται από τις υποχρεώσεις που επιβάλλονται δυνάμει των εν λόγω κανονισμών.

Σημειώνεται περαιτέρω ότι η διοργάνωση αγώνων κατά παρέκκλιση των απαιτήσεων των κανονισμών αφορά αγώνες ιπποειδών που είναι εγγεγραμμένα σε ειδικό γενεαλογικό βιβλίο, περιφερειακούς αγώνες για την επιλογή των ιπποειδών και εκδηλώσεις ιστορικού ή παραδοσιακού χαρακτήρα.

Στο πλαίσιο της εξέτασης των πιο πάνω σχεδίων νόμου οι εκπρόσωποι της Λέσχης Ιπποδρομιών Λευκωσίας εξέφρασαν, τόσο προφορικώς όσο και γραπτώς, με αριθμό υπομνημάτων που κατέθεσαν στην επιτροπή, τις επιφυλάξεις τους τόσο επί του νομοσχεδίου όσο και επί των δεύτερων προτεινόμενων κανονισμών και κατέθεσαν εισηγήσεις για τροποποιήσεις, οι οποίες συνοψίζονται στα ακόλουθα:

1. Μείωση της προβλεπόμενης στο νομοσχέδιο χρηματικής ποινής και μείωση ή/και απάλειψη της ποινής φυλάκισης, οι οποίες, όπως επισήμαναν, είναι κατά πολύ αυξημένες σε σχέση με τον υφιστάμενο υπό κατάργηση νόμο.
2. Προσθήκη πρόνοιας στο νομοσχέδιο η οποία να προβλέπει αναστολή της είσπραξης του διοικητικού προστίμου στις περιπτώσεις άσκησης ιεραρχικής προσφυγής ή άσκησης προσφυγής ενώπιον διοικητικού δικαστηρίου.
3. Τροποποίηση της πρόνοιας των περί Αναπαραγωγής των Ζώων (Εμπόριο Ιπποειδών που Προορίζονται για Αγώνες και οι Όροι Συμμετοχής στους Αγώνες Αυτούς) Κανονισμών που προβλέπει την υποχρέωση υποβολής αίτησης από τους ενδιαφερομένους για τη διεξαγωγή κατά παρέκκλιση ορισμένων αγώνων ή/και διοργανώσεων στους οποίους ή στις οποίες λαμβάνουν μέρος ιπποειδή, ώστε ο ενδιαφερόμενος να ενημερώνει την αρμόδια αρχή για την πρόθεσή του να διεξαγάγει τέτοιους αγώνες ή διοργανώσεις και να μην υποβάλλει αίτηση για εξασφάλιση σχετικής έγκρισης της αρμόδιας αρχής. Επισήμαναν δε ότι η Οδηγία 90/428/ΕΟΚ με την οποία επιδιώκεται εναρμόνιση δεν απαιτεί την υποβολή σχετικής αίτησης.
4. Τροποποίηση της σχετικής πρόνοιας των περί Αναπαραγωγής των Ζώων (Εμπόριο Ιπποειδών που Προορίζονται για Αγώνες και οι Όροι Συμμετοχής στους Αγώνες Αυτούς) Κανονισμών, ώστε η αρμόδια αρχή να διαβουλεύεται με τους διοργανωτές αγώνων πριν από τον καθορισμό των κριτηρίων για την κατανομή των χρημάτων που αποτελούν μέρος των επάθλων και προορίζονται για την προώθηση και τη βελτίωση της ιπποτροφίας.

Στο πλαίσιο της περαιτέρω εξέτασης του εν λόγω νομοθετικού πακέτου η επιτροπή αποφάσισε, με τη σύμφωνη γνώμη του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας, της Ιπποδρομιακής Αρχής Κύπρου και της Λέσχης Ιπποδρομιών Λευκωσίας, να τροποποιήσει την υποπαράγραφο (5) της παραγράφου 3 των περί Αναπαραγωγής των Ζώων (Εμπόριο Ιπποειδών που Προορίζονται για Αγώνες και οι Όροι Συμμετοχής στους Αγώνες Αυτούς) Κανονισμών, ώστε η αρμόδια αρχή να ενημερώνεται εκ των προτέρων από τον διοργανωτή σε περίπτωση πρόθεσης διοργάνωσης αγώνων ιπποειδών κατά παρέκκλιση των απαιτήσεων των εν λόγω κανονισμών, αντί να προβλέπεται η υποχρεωτική υποβολή και έγκριση αίτησης αναφορικά με τους εν λόγω αγώνες.

Επιπροσθέτως, η επιτροπή ζήτησε από τις αρμόδιες κρατικές υπηρεσίες να διαβουλευθούν περαιτέρω με τη Λέσχη Ιπποδρομιών Λευκωσίας όσον αφορά τις παρατηρήσεις τους επί των κειμένων του νομοσχεδίου και των κανονισμών και να αποστείλουν αναθεωρημένα κείμενα στην επιτροπή.

Ακολούθως, το Τμήμα Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος, αφού διαβουλεύθηκε περαιτέρω με τη Λέσχη Ιπποδρομιών Λευκωσίας, απέστειλε στην επιτροπή αναθεωρημένα κείμενα τόσο του νομοσχεδίου όσο και των δεύτερων προτεινόμενων κανονισμών, στα οποία ενσωματώθηκαν οι ακόλουθες αλλαγές:

1. Τροποποιήθηκε η σχετική πρόνοια του νομοσχεδίου που αφορά στην επιβολή διοικητικού προστίμου, ώστε να αναστέλλεται η είσπραξή του στις περιπτώσεις άσκησης ιεραρχικής προσφυγής ή άσκησης προσφυγής ενώπιον διοικητικού δικαστηρίου.
2. Τροποποιήθηκε η σχετική πρόνοια των περί Αναπαραγωγής των Ζώων (Εμπόριο Ιπποειδών που Προορίζονται για Αγώνες και οι Όροι Συμμετοχής στους Αγώνες Αυτούς) Κανονισμών, ώστε στις περιπτώσεις διεξαγωγής αγώνων ή/και εκδηλώσεων που εμπίπτουν στις προβλεπόμενες στους εν λόγω κανονισμούς παρεκκλίσεις ο ενδιαφερόμενος να ενημερώνει την αρμόδια αρχή και να μην υποβάλλει αίτηση για έγκριση της διοργάνωσης στην αρμόδια αρχή.
3. Προστέθηκε πρόνοια στους εν λόγω κανονισμούς η οποία προβλέπει ότι η αρμόδια αρχή δύναται να ζητήσει τις απόψεις των διοργανωτών αγώνων πριν από την έκδοση της απόφασής της με την οποία θα καθορίζονται τα κριτήρια για την κατανομή των χρημάτων που αποτελούν μέρος των επάθλων και προορίζονται για την προώθηση και τη βελτίωση της ιπποτροφίας.

Σημειώνεται ότι με σκοπό τη νομότυπη έκδοση των προτεινόμενων κανονισμών και για την αποφυγή δημιουργίας νομοθετικού κενού στο υπό συζήτηση νομοσχέδιο προστέθηκε πρόνοια σύμφωνα με την οποία ο προτεινόμενος νόμος θα τεθεί σε ισχύ με απόφαση του Υπουργικού Συμβουλίου, ενώ παράλληλα στους δύο προτεινόμενους κανονισμούς προστέθηκε πρόνοια σύμφωνα με την οποία αυτοί θα τεθούν σε ισχύ με την έναρξη της ισχύος του προτεινόμενου περί Αναπαραγωγής των Ζώων Νόμου του 2022.

Σημειώνεται δε ότι κατά τον νομοτεχνικό έλεγχο των σχεδίων νόμου επήλθαν επί των κειμένων αυτών περαιτέρω τροποποιήσεις για σκοπούς διασαφήνισης και νομοτεχνικής βελτίωσης των προνοιών τους.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των σχεδίων νόμου όπως αυτά έχουν τροποποιηθεί με βάση τα πιο πάνω κατά τη συζήτησή τους στην ολομέλεια του σώματος.

Αρ. Φακ.: 23.01.063.073-2022

23.03.059.054-2022

23.03.059.055-2022

29 Νοεμβρίου 2022

Κλ.Χ/ΕΧ/ΧΧ

**ΠΑΡΑΡΤΗΜΑ**

1. Ο περί Αναπαραγωγής των Ζώων Νόμος του 2022.
2. Οι περί Αναπαραγωγής των Ζώων (Καθορισμός Τελών) Κανονισμοί του 2022.
3. Οι περί Αναπαραγωγής των Ζώων (Εμπόριο Ιπποειδών που Προορίζονται για Αγώνες και οι Όροι Συμμετοχής στους Αγώνες Αυτούς) Κανονισμοί του 2022.